Huset indeholder fire scener; Byens scene, Store Scene, Teatersalen og Kammersalen i Syddansk Musikkonservatorium.  Foyerscenen "Byens scene" Byens Scene er en lille åben rund scene, midt i stueetagen, hvor byens kunstnere kan booke sig ind og afholde små akustiske koncerter, foredrag, forestillinger eller miniudstillinger.  Scenens diameter er 7 meter.  Store Scene Hovedscenen er indrettet til at kunne rumme både teater-, koncert- og konferenceaktiviteter og har eget Steinway flygel. Salen kan rumme 1.740 siddende publikummer i de karakteristiske grønne sæder, men er indrettet så stolerækkerne kan køres væk og give plads til 2.500 stående gæster i rummet på fladt gulv. Rummet er desuden fleksibelt indrettet så det kan opdeles i fire separate sale, hvis sidescenerne inddrages.  Teatersalen Odense Teaters tidligere aktiviteter fra Sukkerkogeriet finder man nu i Teatersalen i Odeon, i det kvadratiske black-box teaterrum.  Syddansk Musikkonservatorium og Den Danske Scenekunstskole Skuespiluddannelsen i Odense og Syddansk Musikkonservatorium(SDMK) holder til på, og deles om, hele 2. etage, som indeholder undervisnings- og øvelokaler samt kammersalen til mindre klassiske koncerter.  Odeon Social og Restaurant Schiøtz Restaurant Schiøtz på 1. sal er åben for konferencefrokoster, koncertmiddage og selskaber, og benyttes bl.a. også i sammenhæng med aktiviteter i den øvrige del af øvre foyer. Restauranten med 106 siddepladser, ligger i bygningens spids, med kig til H.C. Andersen kvarteret, og er adskilt fra foyeren af en let glasvæg.I venstre side af indgangsfoyeren findes Café Odeon Social, som er åben hele dagen og byder på frokost og fælles aftenspisning for byens beboere alle ugens dage.